Լիտվայի գիտությունների ակադեմիա

Լիտվայի գիտությունների ակադեմիա ( ), առաջատար գիտական հաստատություն Լիտվայում։ Հիմնադրվել է 1941 թվականին որպես Լիտվական Խորհրդային Սոցիալիստական Հանրապետության Գիտությունների Ակադեմիա (), ինքնավար, պետական սուբսիդավորմամբ ստեղծված գիտական խորհրդատվական մարմին Լիտվայի ԽՍՀ-ում։ Վերակազմավորվել է 1991 թվականին՝ համաձայն Լիտվայի Հանրապետության Բարձրագույն կրթության և հետազոտության մասին օրենքի։

Պատմություն
Լիտվական Խորհրդային Սոցիալիստական Հանրապետության Գիտությունների ակադեմիան հիմնադրվել է 1941 թվականի փետրվարի 16-ին Վիլնյուսում։ 1990 թվականին անվանափոխվել և դարձել է Լիտվայի Գիտությունների ակադեմիա։ Ըստ Ակադեմիայի կանոնակարգի այն կարող է ներառել 40 ակադեմիկոսներ, 60 թղթակից անդամներ, 50 փորձագետներ, անսահմանափակ թվով արտասահմանյան փորձագետներ։

Ակադեմիայի առաջին նախագահն է եղել Վինցաս Կրևեն, նրան հաջորդել են Միկոլաս Բիրժիշկան, Վլադաս Յուրգուտիսը, Յուոզաս Մատուլիսը, Յուրաս Պոժելան, Բենեդիկտաս Յուոդկան, Զենոնաս Ռոկուս Ռուդզիկասը։ 2009 թվականի ապրիլի 21-ի Ակադեմիայի ընդհանուր ժողովի ժամանակ ակադեմիայի նախագահ է ընտրվել մասնագիտությամբ կենսաքիմիկոս Վալդեմարաս Ռազումասը
:

Գիտությունների ակադեմիան գիտական, մշակութային, տնտեսական, ճարտարագիտական, տեխնոլոգիական, շրջակա միջավայրի և առողջության հարցերով անկախ փորձագետ և խորհրդատու է։ Համարվում է մի շարք գիտական կազմակերպությունների և հիմնադրամների հիմնադիր, թողարկում է գիտական աշխատանքներ, ամսագրեր, բարձրագույն ուսումնական հաստատությունների համար պատրաստում դասագրքեր։ Ակադեմիայում կազմակերպվում են լիտվական և միջազգային գիտաժողովներ, դասախոսություններ, ցուցահանդեսներ և հանդիպումներ գիտնականների հետ։

Գիտությունների ակադեմիան ներդրել է 15 գիտական մրցանակներ։ Այն նպաստում է երիտասարդ գիտնականների և ուսանողների գիտական գործունեությանը. տարեկան մրցանակներ են հանձնվում 10 երիտասարդ գիտնականների և 15 բարձրագույն ուսումնական հաստատության ուսանողների։

Ակադեմիան ունի հինգ բաժին՝
 Հումանիտար և սոցիալական գիտությունների բաժին
 Քիմիական, ֆիզիկական և մաթեմատիկական գիտությունների բաժին
 Կենսաբանության, բժշկագիտության և երկրաբանական գիտության բաժին
 Գյուղատնտեսության և անտառային տնտեսության բաժին
 Տեխնիկական գիտությունների բաժին

Շենքը 
Ակադեմիայի շենքը տեղեկայված է Վիլնյուսի կենտրոնում. հիմնական ճակատային հատվածը Գեդիմինա փողոցի վրա է (Gedimino pr. 3), հետևի ճակատային հատվածը՝ Տիլտո փողոցի։ Շենքը կառուցվել է ըստ ճարտարապետ Միխայիլ Պրոզորովի նախագծի 1906-1909 թվականներին՝ որպես ռուսական պետական բանկի մասնաճյուղ։

Նախագահներ 
 Վինցաս Կրևե-Միցկյավիչուս, 1941 
 Միկոլաս Բիրժիշկա, 1941-1942 
 Վլադաս Յուրգուտիս, 1942-1943 
 Վինցաս Միկոլայտիս-Պուտինաս, 1943-1944
 Յոզաս Մատուլիս, 1946-1984 
 Յուրաս Պոժելա, 1984-1992 
 Յոդկա Բենեդիկտաս, 1992-2003 
 Զենոնաս Ռոկաս Ռուդզիկաս 2003-2009 
 Վալդեմարաս Ռազումաս, 2009

Ծանոթագրություններ

Արտաքին հղումներ 
 Լիտվայի գիտությունների ակադեմիա  

Գիտությունը Լիտվայում
Լիտվայի գիտահետազոտական ինստիտուտներ